Author: Zuzana Földesová Motajová
Last saved by: Miroslava Horňáková
Company: MZ SR

Dôvodová správa

Všeobecná časť
	
Ministerstvo zdravotníctva Slovenskej republiky predkladá návrh zákona, ktorým sa mení  a  dopĺňa zákon č. 580/2004 Z. z. o zdravotnom poistení a o zmene a doplnení zákona   č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov v súlade s Programovým vyhlásením vlády Slovenskej republiky.

Cieľom navrhovaného zákona je zabezpečiť navýšenie finančných prostriedkov pre  zdravotníctvo v roku 2007 cestou zvýšených platieb poistného za skupiny občanov, kde je platiteľom štát  zo 4 % priemernej mzdy na 5 % priemernej mzdy.  
Súčasne sa posúvajú lehoty na vykonanie ročného zúčtovania poistného za rok 2006, aby sa vytvoril časový priestor na prípravu zjednodušenia ročného zúčtovania poistného.

Návrh zákona zakladá nároky na štátny rozpočet, nemá vplyv na rozpočet obcí a vyšších územných celkov a  nemá vplyv na zamestnanosť, podnikateľské prostredie a životné prostredie. 
	
Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Predkladateľ právneho predpisu:  Ministerstvo zdravotníctva Slovenskej republiky

2. 	Názov právneho predpisu:  Návrh zákona, ktorým sa mení a dopĺňa zákon č. 580/2004 Z. z.    o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov

3. 	Problematika návrhu právneho predpisu:

a)	nie je upravená v práve Európskych spoločenstiev:	   - primárnom
    - sekundárnom,
b)	nie je upravená v práve Európskej únie:		   - primárnom
    - sekundárnom,
c)	nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4 až 6 doložky zlučiteľnosti.

Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Dopad na štátny rozpočet:

V záujme zvýšenia platby štátu za poistencov štátu na 5% predkladá Ministerstvo zdravotníctva SR návrh zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. 
Návrhom sa má zabezpečiť zvýšenie odvodov poistného za poistencov štátu a to o jedno percento.
	Navýšenie sadzby poistného za poistencov štátu bude mať dopad na štátny rozpočet uvedený v nasledujúcej tabuľke:

| platná legislatíva
ROK | Preddavok v Sk * | Výpočet z vymeriavacieho základu * | Počet ENP ** | SPOLU v Sk **
r.2007 | 691 | 4% z 17 274,- Sk | 3 025 154 | 25 084 576 968
r.2008 | 741 | 4% z 18 518,- Sk | 3 022 129 | 26 872 771 068
r.2009 | 789 | 4% z 19 721,- Sk | 3 019 107 | 28 584 905 076
zdroj: * preddavky podľa zákona č. 580/2004 Z. z. |
** údaje podľa schválených rozpočtov verejnej správy |

| pripravovaný návrh | |
ROK | % z vymeriavacieho základu | preddavok na osobu v Sk | počet ENP - predpoklad | predpokladaná ročná platba štátu v Sk | rozdiel v preddavkoch na osobu v Sk | rozdiel v ročnej platbe štátu v Sk
r.2007 | 5% z 17 274,- Sk | 864 | 3 025 154 | 31 364 796 672 | 173 | 6 280 219 704
r.2008 | 5% z 18 518,- Sk | 926 | 3 022 129 | 33 581 897 448 | 185 | 6 709 126 380
r.2009 | 5% z 19 721,- Sk | 987 | 3 019 107 | 35 758 303 308 | 198 | 7 173 398 232

2.	Návrh opatrenia je v súlade s prioritami a cieľmi hospodárskej politiky.

3.	Návrh opatrenia nemá vplyv na životné prostredie.

4.	Návrh opatrenia nebude mať dopad na zamestnanosť a zvýšenie počtu pracovných miest. 

5.	Návrh opatrenia nebude mať dopad na podnikateľské prostredie.

Osobitná časť

K článku I
K bodu 1
	Ustanovuje sa zvýšenie sadzby poistného štátu za poistencov štátu na 5%.

K bodu 2
	Posúvajú sa lehoty na vykonanie a podanie ročného zúčtovania poistného nasledovne:
-	lehota dokedy sa musí vykonať a podať ročné zúčtovanie zdravotnej poisťovni z 31. marca 2007 do 30. júna 2007
-	lehota dokedy môže zamestnanec požiadať o vykonanie ročného zúčtovania svojho zamestnávateľa z 15. februára 2007 do 15. mája 2007
-	lehota dokedy musí zamestnávateľ vydať zamestnancovi doklad o príjmoch a zaplatených preddavkoch zo 7. februára 2007 do 30. júna 2007
-	lehota dokedy musí poistenec alebo zamestnávateľ, ktorý vykonal ročné zúčtovanie za zamestnanca, oznámiť ostatným platiteľom – zamestnávateľom - ich preplatok alebo nedoplatok z 30. apríla 2007 do 31. augusta 2007
-	lehota na vyrovnanie preplatku alebo nedoplatku na poistnom z 30. júna 2007 do 31. októbra 2007
-	lehota na oznámenie zdravotnej poisťovni  výsledný preplatok alebo nedoplatok zamestnávateľa z 31. mája 2007 do 30. septembra 2007
-	lehota na ročné zúčtovanie so štátom, resp. s Ministerstvom financií SR z 30. júna 2007 do 30. novembra 2007
-	lehota, v ktorej zdravotná poisťovňa oznamuje úradu celkovú sumu poistného, ktoré je platiteľ poistného povinný odviesť zdravotnej poisťovni podľa § 15 za rozhodujúce obdobie a počet poistencov podľa pohlavia a veku za rozhodujúce obdobie, z 31. mája 2007 do 30. septembra 2007
-	lehota, v ktorej úrad doručí každej zdravotnej poisťovni rozhodnutie o ročnom prerozdeľovaní poistného, z 30. júna 2007 do 31. októbra 2007
-	lehota, v ktorej úrad v rozhodnutí stanoví každej zdravotnej poisťovni výšku jej záväzku voči každej zdravotnej poisťovni, z 31. augusta 2007 do 31. decembra 2007.

K článku II
	Účinnosť od 1. januára 2007 sa navrhuje z dôvodu, aby sa nová sadzba poistného za štát začala uplatňovať od začiatku kalendárneho roka.